Ettepanek: NÕUKOGU OTSUS, millega kehtestatakse ELi seisukoht rahvusvaheliste telekommunikatsioonieeskirjade läbivaatamise kohta rahvusvahelise telekommunikatsiooni maailmakonverentsil või selle ettevalmistamisel /* COM/2012/0430 final - 2012/0207 (NLE) */





SELETUSKIRI 1. ETTEPANEKU TAUST Rahvusvaheline Telekommunikatsiooni Liit (ITU) on Ühinenud Rahvaste Organisatsiooni eriorganisatsioon, mille eesmärk on edendada rahvusvahelist koostööd rahvaste vahel ning soodustada majanduse ja ühiskonna arengut tõhusate telekommunikatsiooniteenuste abil. Euroopa Liidu 27 liikmesriiki on ITU hääleõiguslikud liikmed ja Euroopa Komisjon on hääleõiguseta sektoriliige. ITU täievolilisel konverentsil 2010. aastal otsustati, et rahvusvahelise telekommunikatsiooni maailmakonverents (WCIT) toimub 3.–14. detsembril 2012. aastal Dubais eesmärgiga vaadata läbi rahvusvahelised telekommunikatsioonieeskirjad. Rahvusvaheliste telekommunikatsioonieeskirjadega on kindlaks määratud rahvusvaheliste telekommunikatsiooniteenuste osutamise ja toimimise üldpõhimõtted, mis on sätestatud rahvusvahelises lepingus, mille on allkirjastanud 178 riiki. Rahvusvahelistes telekommunikatsioonieeskirjades käsitletakse rahvusvaheliste (mitte riigisiseste) telekommunikatsiooniteenustega seotud küsimusi, kuid kõnealused eeskirjad hõlmavad ka ELi õigustikuga, eriti elektroonilise side raamistikuga, otseselt seotud valdkondi. Seepärast peab EL tagama, et Dubais kokkulepitavad rahvusvaheliste telekommunikatsioonieeskirjade kavandatavad muudatused ei lähe vastuollu ELi kehtivate õigusaktidega ega sea ELile piiranguid ELi õigustiku tulevase arengu osas. Seepärast soovitab komisjon nõukogul vastu võtta lisatud otsus, et EL saaks pidada Dubais läbirääkimisi rahvusvaheliste telekommunikatsioonieeskirjade läbivaatamise üle. Kavandatava nõukogu otsuse õiguslik alus: Euroopa Liidu toimimise lepingu artikli 218 lõige 9 seoses kolmandate riikidega kavandatava lepinguga ja Euroopa Liidu toimimise lepingu artikkel 114 seoses elektrooniliste sideteenustega seotud juba vastuvõetud õigusmeetmetega, mida kõnealune kolmandate riikidega sõlmitav leping võib mõjutada. 2. Arutelude olemus ja ulatus Nagu eespool märgiti, on rahvusvaheliste telekommunikatsioonieeskirjadega kindlaks määratud rahvusvaheliste telekommunikatsiooniteenuste osutamise ja toimimise üldpõhimõtted. Need hõlmavad konkreetseid sätteid seoses järgmisega: Artikkel 3 Rahvusvaheline võrk Artikkel 4 Rahvusvahelised telekommunikatsiooniteenused Artikkel 5 Inimelude ohutust tagavad ja prioriteetsed telekommunikatsiooniteenused Artikkel 6 Tasud ja arvepidamine Artikkel 7 Teenuste peatamine Artikkel 8 Teabelevi Artikkel 9 Erikord Artikkel 10 Lõppsätted 1. liide. Arvepidamist käsitlevad üldsätted 2. liide. Meresidet käsitlevad täiendavad sätted. 3. liide. Ametlikud ja privilegeeritud telekommunikatsiooniteenused Läbirääkimiste käigus võidakse pakkuda välja muudatusi, millega laiendatakse kehtivate rahvusvaheliste telekommunikatsioonieeskirjade reguleerimisala kas tehnoloogiliselt, õiguslikult või turu seisukohast. ITU on rahvusvaheliste telekommunikatsioonieeskirjade läbivaatamiseks loonud ITU nõukogu töörühma, samal ajal peetakse ka piirkondlikke arutelusid. ELi jaoks on asjakohane piirkondlik foorum Euroopa postside- ja telekommunikatsiooniadministratsioonide konverents (CEPT), kuhu kuuluvad 48 riiki, sh kõik ELi liikmesriigid. Euroopa Komisjonil on CEPTi töös nõuandev roll ja tal on õigus arvamust avaldada, aga mitte hääletada. ITU nõukogu töörühm sai viimast korda enne Dubai konverentsi kokku Genfis 20.–22. juunil 2012. CEPT osaleb ettevalmistavatel kohtumistel 2012. aasta septembris ja novembris. 3. ELi seisukoha ettevalmistamine ELi liikmesriigid on aktiivselt osalenud nii ITU nõukogu töörühma kui ka CEPTi aruteludel rahvusvaheliste telekommunikatsioonieeskirjade üle. ELi liikmesriigid on koostanud mitu Euroopa ühise seisukoha eelnõud, mida CEPT kaalub WCIT-ile esitamiseks. Ka Euroopa Komisjon on mõlemal foorumil osalenud, hoolimata osalemisega seotud piirangutest, mis tulenevad tema praegusest staatusest. 2012/0207 (NLE) Ettepanek: NÕUKOGU OTSUS, millega kehtestatakse ELi seisukoht rahvusvaheliste telekommunikatsioonieeskirjade läbivaatamise kohta rahvusvahelise telekommunikatsiooni maailmakonverentsil või selle ettevalmistamisel EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 114 ja artikli 218 lõiget 9, ning arvestades järgmist: (1)(1) Rahvusvahelised telekommunikatsioonieeskirjad võeti vastu ametkondliku telegraaf- ja telefonside maailmakonverentsil Melbourne´is 1988. aastal ning neid ei ole pärast seda läbi vaadatud. (2)(2) Rahvusvaheliste telekommunikatsioonieeskirjadega on liitunud kõik Euroopa Liidu 27 liikmesriiki. (3)(3) Rahvusvaheline Telekommunikatsiooni Liit (ITU) korraldab rahvusvaheliste telekommunikatsioonieeskirjade uue teksti koostamiseks Dubais 3.–14. detsembril 2012 rahvusvahelise telekommunikatsiooni maailmakonverentsi. (4)(4) Euroopa Liit on vastu võtnud telekommunikatsioonivaldkonna eeskirju kehtestavaid õigusakte, eelkõige: a) Euroopa Parlamendi ja nõukogu direktiiv 2009/140/EÜ, 25. november 2009, millega muudetakse direktiive 2002/21/EÜ elektrooniliste sidevõrkude ja -teenuste ühise reguleeriva raamistiku kohta, 2002/19/EÜ elektroonilistele sidevõrkudele ja nendega seotud vahenditele juurdepääsu ja vastastikuse sidumise kohta ning 2002/20/EÜ elektrooniliste sidevõrkude ja -teenustega seotud lubade andmise kohta; b) Euroopa Parlamendi ja nõukogu direktiiv 2009/136/EÜ, 25. november 2009, millega muudetakse direktiivi 2002/22/EÜ universaalteenuse ning kasutajate õiguste kohta elektrooniliste sidevõrkude ja -teenuste puhul, direktiivi 2002/58/EÜ, milles käsitletakse isikuandmete töötlemist ja eraelu puutumatuse kaitset elektroonilise side sektoris, ning määrust (EÜ) nr 2006/2004 tarbijakaitseseaduse jõustamise eest vastutavate siseriiklike asutuste vahelise koostöö kohta; c) direktiiv 2002/77/EÜ, 16. september 2002, konkurentsi kohta elektrooniliste sidevõrkude ja -teenuste turgudel. (5)(5) Rahvusvaheliste telekommunikatsioonieeskirjade muutmiseks seni esitatud ettepanekud on selgelt seotud rahvusvahelise telekommunikatsiooni selliste valdkondadega, mis kuuluvad selgelt ELi õigustiku ja liidu poliitika reguleerimisalasse, sh reguleerivate asutuste ja sõltumatute kommertsoperaatorite suhe, rändlus ning isikuandmete kaitse. Kuna rahvusvahelised telekommunikatsioonieeskirjad on siduvad (v.a siis, kui osapool ametlikult teatab oma vastuseisust muudatusele), eeldab see, et Euroopa Liidul tuleb kehtestada seisukoht rahvusvaheliste telekommunikatsioonieeskirjade kavandatud muudatuste nende aspektide kohta, millel on õiguslik mõju. (6)(6) WCITi raames võetava Euroopa Liidu seisukohaga tuleb tagada, et rahvusvaheliste telekommunikatsioonieeskirjade muudatused on ELi õigustikuga kooskõlas. (7)(7) Euroopa Komisjon teavitab ITUt Euroopa Liidu ja selle liikmesriikide vastavast pädevusest kõnealustes küsimustes. (8)(8) Euroopa postside- ja telekommunikatsiooniadministratsioonide konverentsi (CEPT) raames on toimunud kohtumised, et valmistada ette Euroopa ühine seisukoht rahvusvaheliste telekommunikatsioonieeskirjade läbivaatamise kohta, ON VASTU VÕTNUD KÄESOLEVA OTSUSE: Artikkel 1 Rahvusvahelise telekommunikatsiooni maailmakonverentsil (WCIT) 3.–14. detsembril 2012 võetav Euroopa Liidu seisukoht tema pädevusse kuuluvates küsimustes tagab, et rahvusvaheliste telekommunikatsioonieeskirjade mis tahes muudatused on ELi õigustikuga kooskõlas ja aitavad edendada liidu eesmärke. Euroopa Komisjon esitab Euroopa Liidu seisukoha kõnealustes küsimustes, nagu on esitatud lisas 1. Artikkel 2 WCITil arutatavates muudes küsimustes on liikmesriikide eesmärk jõuda ühisele seisukohale. Brüssel, Nõukogu nimel eesistuja Lisa 1) Euroopa Liidu üldeesmärk WCITiga seoses on tagada, et rahvusvaheliste telekommunikatsioonieeskirjade mis tahes muudatus aitab arendada infoühiskonda kõigi inimeste ja telekommunikatsiooniteenuste kasutajate jaoks kogu maailmas ja eelkõige Euroopa Liidus ning on kooskõlas liidu õigustiku ja poliitikaga. 2) Euroopa Liit võtab järgmise seisukoha WCITi kohtumisel 3.–14. detsembril 2012 Dubais ja sellega seotud mis tahes ettevalmistavatel kohtumistel esitatavate otsuste ettepanekute kohta: a) lükata tagasi ettepanekud, mis on vastuolus ELi õigustikuga või millega kehtestatakse operaatoritele kohustused, mis lähevad kaugemale nendest, mis juba on ette nähtud ELi õigustikuga; b) toetada ettepanekuid, millega järgitakse ITU liikmesriikide suveräänsust ja tunnustatakse eelkõige riikide pädevusse kuuluvaid valdkondi, nt küberkuritegevus, infosisu, riigi julgeolek ja kaitse; c) toetada ettepanekuid, mille eesmärk on tagada läbivaadatud rahvusvaheliste telekommunikatsioonieeskirjade kõrge tase ning strateegiline ja tehnoloogiline neutraalsus, ja lükata tagasi ettepanekud, millega muudetakse ITU soovitused siduvaks ITU liikmesriikide ja operaatorite jaoks; d) toetada ettepanekuid, millega säilitatakse rahvusvaheliste telekommunikatsioonieeskirjade praegune reguleerimisala ja ITU praegune mandaat, ning lükata tagasi ettepanekud laiendada reguleerimisala sellistes valdkondades nagu internetipõhise liikluse marsruutimine ja infosisuga seotud küsimused; e) toetada ettepanekuid, millega järgitakse inimõigusi rahvusvahelise telekommunikatsiooni valdkonnas, toetada ettepanekuid, millega järgitakse isikuandmete kaitset seoses isikuandmetega ja kommunikatsiooniga (võttes arvesse eespool esitatud punkti 2 alapunkti a); f) toetada meetmeid, millega edendatakse rahvusvahelist koostööd rahvusvaheliseks telekommunikatsiooniliikluseks kasutatavate võrkude turvalisuse valdkonnas; g) toetada konkurentsi soodustavaid meetmeid, mille eesmärgiks on saavutada rahvusvahelise telekommunikatsiooniliikluse jaoks madalamad hinnad ja hindade suurem läbipaistvus lähtuvalt kaubandusläbirääkimistest vabal ja õiglasel turul; h) lükata tagasi ettepanekud, mille eesmärk on kehtestada ITU raames operaatorite vaidluste lahendamise mehhanism, sest sellist mehhanismi ei ole vaja; i) toetada ettepanekuid, mille eesmärk on tagada meresideteenuste eest majanduslikult tõhusa tasu võtmise võimalus. Selleks et eespool esitatud punkti 2 alapunkt a oleks selge, peaks ELi nõustumine mis tahes lõpptulemusega selgelt sõltuma tingimusest, et EL esitab teistele osalistele ELi reguleerivate sätete kohaldatavuse kohta järgmise ametliku avalduse: „Rahvusvahelise telekommunikatsiooni maailmakonverentsi (Dubai 2012) lõppaktide allkirjastamisega deklareerivad Euroopa Liidu liikmesriikide delegatsioonid, et kõnealused riigid kohaldavad rahvusvahelisi telekommunikatsioonieeskirju kooskõlas nende Euroopa Liidu lepingu kohaste kohustustega”.